АҞӘА, ԥхынҷ 1 - Sputnik. Аԥсны ахада Аслан Бжьаниа ақалақьқәеи араионқәеи рхадацәа алархәны аилацәажәара мҩаԥигеит ҳәа аанацҳауеит ахада исаит.
Абиуџьет анагӡара шымҩаԥысуа, акоронавирустә инфекциа иаҿагыланы ақәԥара шцо, ақыҭанхамҩеи асоциалтә усхки рҟны аҭагылазаашьа атәы атәыла ахада изеиҭарҳәеит Аҟәа ақалақь, Гал, Тҟәарчал, Очамчыра, Гәылрыпш, Аҟәа, Гәдоуҭа, Гагра араионқәа рхадацәеи Афон Ҿыци Пицундеи ақалақьқәа рхадацәеи.
Аԥсны ахада ааԥхьара ҟаиҵеит напхгара зырҭо ақалақьқәеи араионқәеи рҿы иныҭкааны аҭагылазаашьа ҭырҵаарц.
"Арегионқәа рпаспортқәа аԥҵатәуп. Шәара ишәымазароуп аинформациа ақыҭанхамҩатә хархәара змоу адгьылқәа рзы. Аусуралшара змоу ауааԥсыра рхыԥхьаӡараз уҳәа ихадоу егьырҭ аусхкқәа рзы", - иҳәеит Бжьаниа, иара убасгьы иазгәеиҭеит абизнес маҷи абжьаратә бизнеси ацхыраара шрыҭатәу.
Уи адагьы ахада иазгәеиҭеит арегионалтә напхгаҩцәеи азинхьчаратә усбарҭақәеи еиҳа ибзианы еинырлар шакәу.
Аиԥылара далахәын ахада Иусбарҭа анапхгаҩы Алхас Кәыҵниа, ихаҭыԥуаа Саида Быҭәԥҳа, Џьансух Нанба, Зураб Қаџьаиа, Аԥсны АШәМ ахантәаҩ ихаҭыԥуаҩ Тимур Ахьиба.
Аилацәажәара хыркәшо Аслан Бжьаниа ақалақьқәеи араионқәеи рхадацәа иреиҳәеит атәылаҿ аепидемиологиатә ҭагылазаашьа шааиӷьхалак арегионқәа рҿы аиԥыларақәа рымҩаԥгара ишациҵо атәы.